รัฐบาลไทย-ข่าวทำเนียบรัฐบาล-ดร.อัจฉรา รองปลัด อว. เป็นประธานเปิดการแสดงผลงานด้าน วทน. สู่ภูมิภาค ภาคใต้ “พลัง วทน. พัฒนาภาคใต้ อย่างยั่งยืน” ในงาน WORLD HAPEX 2019
วันศุกร์ที่ 26 กรกฎาคม 2562
ดร.อัจฉรา รองปลัด อว. เป็นประธานเปิดการแสดงผลงานด้าน วทน. สู่ภูมิภาค ภาคใต้ “พลัง วทน. พัฒนาภาคใต้ อย่างยั่งยืน” ในงาน WORLD HAPEX 2019
อว.จัดแสดงผลงานด้าน วทน. สู่ภูมิภาค ภาคใต้ “พลัง วทน. พัฒนาภาคใต้ อย่างยั่งยืน” ในงาน WORLD HAPEX 2019 เพื่อนําองค์ความรู้ วทน. สนับสนุนให้กับชุมชน ท้องถิ่น เกิดการพัฒนาภัณฑ์สินค้าที่ได้มาตรฐาน
วันนี้ (25 กรกฎาคม 2562) ณ ศูนย์ประชุมนานาชาติฉลองสิริราชสมบัติครบ 60 ปี มหาวิทยาลัยสงขลานครินทร์ จังหวัดสงขลา กระทรวงการอุดมศึกษา วิทยาศาสตร์ วิจัยและนวัตกรรม โดย สํานักส่งเสริมและถ่ายทอดเทคโนโลยี (สส.) จัดแสดงผลงานด้าน วทน. สู่ภูมิภาค ภาคใต้ “พลัง วทน. พัฒนาภาคใต้ อย่างยั่งยืน” ในงาน WORLD HAPEX 2019 เพื่อนําองค์ความรู้ด้านวิทยาศาสตร์ เทคโนโลยีและนวัตกรรม (วทน.) ของ สํานักงานปลัดกระทรวงการอุดมศึกษา วิทยาศาสตร์ วิจัยและนวัตกรรมไปส่งเสริม สนับสนุนให้กับชุมชน ท้องถิ่น เกิดการพัฒนาภัณฑ์สินค้าที่ได้มาตรฐาน สร้างอาชีพ สร้างรายได้ ยกระดับเศรษฐกิจตั้งแต่ระดับฐานราก สู่กลุ่มวิสาหกิจ ไปจนถึงผู้ประกอบการ โดยมี ดร.อัจฉรา วงศ์แสงจันทร์ รองปลัดกระทรวงการอุดมศึกษา วิทยาศาสตร์ วิจัยและนวัตกรรม เป็นประธานเปิดงาน และนางวนิดา บุญนาคค้า ผู้อํานวยการสํานักส่งเสริมและถ่ายทอดเทคโนโลยี ให้การต้อนรับพร้อมกล่าวรายงาน
นางวนิดา กล่าวว่า การจัดงานมีกําหนดจัดขึ้น 4 วัน ตั้งแต่วันที่ 25 - 28 กรกฎาคม 2562 ประกอบด้วย การแสดงผลงานจากการผลักดันโครงการบูรณาการระดับภาค (โครงการผลิตภัณฑ์สุขภาพและความงาม พื้นที่ภาคใต้ ปี 2561) และโครงการพัฒนาเกษตรกรรุ่นใหม่ (โครงการสินค้าอัตลักษณ์ พื้นที่ภาคใต้ชายแดน ปี 2562)/ การแสดงผลงานการพัฒนาผู้ประกอบการและยกระดับสินค้า OTOP ในพื้นที่ภาคใต้/ และการแสดงผลงานเทคโนโลยีเครื่องจักร เครื่องมือ อุปกรณ์ และสิ่งประดิษฐ์ฝีมือคนไทย
นอกเหนือจากนิทรรศการแล้ว ยังมีกิจกรรมที่น่าสนใจ ได้แก่ การจัดประชุมสรุปผลการดําเนินงานโครงการพัฒนาเกษตรกรรุ่นใหม่ (โครงการสินค้าอัตลักษณ์)/ การอบรมถ่ายทอดเทคโนโลยีการแปรรูปผลิตภัณฑ์จากเนื้อสัตว์/ การออกร้านจําหน่ายผลิตภัณฑ์สินค้าอัตลักษณ์และสินค้า OTOP ของกลุ่มผู้ประกอบการในโครงการ/ การให้บริการคําปรึกษาเพื่อการต่อยอดพัฒนาผลิตภัณฑ์ด้วย วทน. และคาดว่าการจัดงานในครั้งนี้ จะทําให้หน่วยงานในพื้นที่ ได้ทราบถึงผลการดําเนินงาน กลไกการให้บริการ การสนับสนุน และแนวทางการต่อยอดพัฒนาผลิตภัณฑ์เพื่อการเชื่อมโยงสู่ตลาดฮาลาลด้วย
ด้าน ดร.อัจฉรา กล่าวว่า กระทรวงการอุดมศึกษา วิทยาศาสตร์ วิจัยและนวัตกรรม (อว.) มีเป้าหมายสําคัญในการส่งเสริมและใช้ประโยชน์จาก วทน. ให้เป็นกลไกหลักในการพัฒนาเศรษฐกิจและสังคมของประเทศ ให้เกิดเป็นรูปธรรมและยั่งยืน ซึ่งการนําเอาการศึกษาขั้นสูง มารวมกับวิทยาศาสตร์และเทคโนโลยีถือเป็นแนวทางที่ถูกต้อง ที่กําหนดนโยบายหรือโจทย์ให้ชัดเจนว่า ประเทศไทยจําเป็นต้องมีงานวิจัยพื้นฐานด้าน วทน. ในด้านใดที่สามารถพัฒนาประเทศให้สามารถอยู่ในแนวหน้าได้
ที่ผ่านมา อว. ได้ทํางานในเชิงบูรณาการกับทุกภาคส่วนที่สําคัญในเชิงพื้นที่ มีการจัดตั้งศูนย์ประสานงานกระทรวงวิทยาศาสตร์และเทคโนโลยี ประจําภูมิภาค (ศวภ.) ทํางานร่วมกับรองผู้ว่าราชการจังหวัด และหน่วยงานระดับท้องถิ่น เป็นการประสานเชื่อมโยงการนํา วทน.จากส่วนกลางไปสู่
อย่างไรก็ตาม ผลงานที่นํามาจัดแสดงในครั้งนี้ เป็นเพียงบางส่วนของการดําเนินงานภายใต้โครงการต่างๆ ของสํานักงานปลัดกระทรวงการอุดมฯ และหน่วยงานพันธมิตรบางหน่วยงานเท่านั้น ยังไม่ได้ร่วมหน่วยงานในสังกัด อว. และในปีถัดไป คาดว่าจะมีนโยบายการจัดแสดงผลงาน วทน. ในภาพรวมของกระทรวงการอุดมศึกษา วิทยาศาสตร์ วิจัยและนวัตกรรม ในระดับภาคที่ยิ่งใหญ่ขึ้น มีผลงานวิจัยและพัฒนาที่ประชาชนสามารถสามารถจับต้องได้จํานวนมาก และเป็นศูนย์รวมหรือตลาดนัดการซื้อ-ขาย แลกเปลี่ยน เจรจาธุรกิจเทคโนโลยีและนวัตกรรม ต่อไป